Obec Priepasné - /2017

Zmluva o dielo

uzavretá podľa §  536 a nasl. zákona č. 513/1991 Zb. Obchodný zákonník
v znení neskorších predpisov (ďalej ako „zmluva“)

Článok 1
Zmluvné strany

1.Objednávateľ                      

Názov		 	         DREVOREZ Priepasné, spol. s r.o.
Sídlo 			         Priepasné 109, 906 15 Priepasné
IČO 			         34 139 281
DIČ			         2020375753
IČ DPH		         SK 2020375753
Bankové spojenie 	         Prima banka Slovensko a. s.
Číslo účtu 		         SK56 5600 0000 0046 8934 7001
Zastúpený 		         Peter Czere, konateľ
Zástupca na rokovanie        
vo veciach technických:     Peter Czere
Tel.				         034/ 654 74 35, 0907/ 747 667

(ďalej ako „Objednávateľ“)

2. Zhotoviteľ

Názov		
Sídlo 		
IČO 		
DIČ 		
IČ DPH	
Bankové spojenie 	
Číslo účtu 		
Zastúpený 	
Zapísaný 				
 (ďalej len „Zhotoviteľ“)

(Objednávateľ a Zhotoviteľ ďalej jednotlivo ako „zmluvná strana” a spoločne ako „zmluvné strany”)

Článok 2
Predmet zmluvy

1. Predmetom tejto zmluvy je úprava práv a povinností zmluvných strán v súvislosti so     záväzkom Zhotoviteľa zhotoviť dielo špecifikované v odseku 2 tohto článku, v rozsahu 
a za podmienok stanovených touto zmluvou a v súvislosti so záväzkom Objednávateľa dielo prevziať a zaplatiť zaň cenu dohodnutú podľa tejto zmluvy.

2. Predmetom diela je „Modernizácia sociálneho zariadenia na miestnom ihrisku v Obci Priepasné“ podľa Prílohy č. 2 (výkaz výmer), ktorá tvorí neoddeliteľnú súčasť tejto zmluvy.

Článok 3
Čas a miesto zhotovenia diela

1. Objednávateľ sa zaväzuje písomne upovedomiť Zhotoviteľa o termíne sprístupnenia objektu Objednávateľa podľa odseku 4 tohto článku zhotoviteľovi za účelom realizácie diela minimálne 5 pracovných dní vopred pred plánovaným termínom sprístupnenia objektu Objednávateľa.

2. Zhotoviteľ sa zaväzuje vykonať dielo v lehote do 4 týždňov odo dňa sprístupnenia objektu Objednávateľa podľa odseku 4 tohto článku  Zhotoviteľovi a v uvedenej lehote predmetný objekt vypratať.

3. Zmluvné strany sa dohodli, že zmluvný termín uvedený v odseku 2 tohto článku 
je termínom najneskoršie prípustným a neprekročiteľným s výnimkou:
a)	vyššej moci, t. j. v prípade udalostí, ktoré nie sú závislé od vôle zmluvných strán 
a tieto ich nemôžu ovplyvniť,
b)	v prípade zmien rozsahu diela podľa pokynov Objednávateľa; v prípade zmeny rozsahu diela zmluvné strany vždy uzavrú dodatok k tejto zmluve, v ktorom uvedú zmenu rozsahu diela a z toho vyplývajúcu zmenu termínu odovzdania diela.

4. Miestom zhotovenia diela sú priestory v jestvujúcom objekte Objednávateľa, v budove vlastníka Obce Priepasné, stavbe so súpisným číslom 260, druh stavby 19 – budova pre šport a rekreačné účely, popis stavby – sociálne zariadenie na miestnom ihrisku, umiestnenie stavby – stavba postavená na zemskom povrchu, ktorá sa nachádza na pozemku parc. č. 15308/5 o výmere 214 m 2 v okrese Myjava, obec Priepasné, KÚ Priepasné, druh pozemku – zastavané plochy a nádvoria, umiestnenie pozemku – pozemok umiestnený v zastavanom území obce.

5. Nedodanie diela riadne alebo včas zakladá právo Objednávateľa na zmluvnú pokutu, vo výške 100 eur za každý aj začatý deň omeškania.

6. Splnením záväzku Zhotoviteľa zaplatiť Objednávateľovi zmluvnú pokutu nezaniká povinnosť Zhotoviteľa vytvoriť dielo. Dohodou o zmluvnej pokute nie je dotknuté právo na náhradu škody.

7. Zmluvné strany sa dohodli, že riadnym ukončením, resp. zhotovením diela sa rozumie jeho riadne a včasné odovzdanie Objednávateľovi na základe vykonanej obhliadky diela Objednávateľom v priestoroch podľa odseku 4 tohto článku, o čom bude spísaný preberací protokol podpísaný zástupcami zmluvných strán, oprávnenými na rokovanie vo veciach technických, ktorí sú uvedení v záhlaví zmluvy. 

8. Preberací protokol musí obsahovať najmä:
a)	zhodnotenie kvality diela, ktorá je určená zmluvou,
b)	súpis zistených vád a nedorobkov a dohodu o termínoch ich odstránenia,
c)	vyhlásenie Zhotoviteľa, že dielo (časť) odovzdáva k určitému dátumu alebo dôvody neodovzdania diela (jeho časti) alebo potrebných dokladov a podkladov,
d)	vyhlásenie Objednávateľa, že dielo alebo jeho ucelenú časť preberá k určitému dátumu; resp. dôvody neprevzatia,
e)	súpis skutočne vykonaných prác na základe výkazu výmer,
f)	uvedenie mena, priezviska a podpisu oprávanej osoby za Zhotoviteľa a Objednávateľa.

9. Vlastnícke právo k materiálom, zariadeniam, výsledkom prác a výkonov a k iným veciam, ktoré budú zahrnuté do diela alebo sa majú stať súčasťou alebo príslušenstvom diela, nadobúda Objednávateľ ich zabudovaním do diela. Zmluvné strany sa dohodli, že vlastnícke právo  k zhotovovanému dielu Objednávateľ nadobúda dňom zaplatenia ceny podľa článku 4 tejto zmluvy.

Článok 4
Cena za dielo

1.	Cena za dielo vyplýva z ponuky Zhotoviteľa, je stanovená v zmysle § 3 zákona 
č. 18/1996 Z. z. o cenách v znení neskorších predpisov a vyhlášky MF SR 
č. 87/1996 Z. z., ktorou sa vykonáva zákon č. 18/1996 Z. z. o cenách v znení neskorších predpisov, ako cena konečná, maximálna a nemenná okrem prípadov uvedených v ods. 5 tohto článku zmluvy, vo výške: 

Cena bez DPH:  Eur
(slovom:)  
20% DPH:  Eur
(slovom:) 
Celková cena vrátane DPH: Eur
(slovom:) 

2.	Zhotoviteľ  ...  platiteľom DPH.

3.	 Celková cena podľa odseku 1 tohto článku je stanovená ako súčet cien všetkých položiek uvedených vo výkaze výmer, ktorý je uvedený v prílohe č. 2 tejto zmluvy.

4.	 V cene podľa odseku 1 tohto článku sú obsiahnuté všetky náklady súvisiace s predmetom tejto zmluvy.

5.	Zmluvné strany sa dohodli, že cenu za dielo uvedenú v odseku 1 tohto článku je možné meniť iba v prípade nevykonania niektorých častí diela zo strany Zhotoviteľa uvedených vo výkaze výmer, ak sa tieto ukážu v priebehu prác ako nepotrebné; v tomto prípade budú tieto práce z ceny diela odpočítané, a to v cene podľa výkazu výmer.

6.	Objednávateľ sa zaväzuje riadne vykonané dielo prevziať a zaplatiť Zhotoviteľovi cenu za dielo vo výške podľa skutočne vykonaných prác vychádzajúc z jednotkových cien uvedených vo výkaze výmer, ktorá nesmie byť vyššia ako cena podľa odseku 1 tohto  článku.

7. Ak je Zhotoviteľ osobou registrovanou pre daň z pridanej hodnoty, bude k cene bez DPH podľa odseku 1 tohto článku alebo jej časti účtovať aj daň z pridanej hodnoty v súlade s príslušnými všeobecne záväznými právnymi predpismi platnými a účinnými v deň vzniku daňovej povinnosti a Objednávateľ sa zaväzuje ju uhradiť spolu s cenou. Pre vylúčenie pochybností platí že, pokiaľ Zhotoviteľ v momente uzavretia zmluvy nebol osobou registrovanou pre daň z pridanej hodnoty, nie je oprávnený k cene bez DPH uvedenej v odseku 1 tohto článku navyše účtovať DPH a cena je v takom prípade považovaná za cenu konečnú vrátane DPH.

Článok 5
Platobné podmienky a fakturácia

1. 	Objednávateľ uhradí Zhotoviteľovi cenu za dielo na základe konečnej faktúry vystavenej Zhotoviteľom a doručenej Objednávateľovi.

2. 	Zmluvné strany sa dohodli, že splatnosť faktúry je 30 dní odo dňa jej doručenia Objednávateľovi.

3.	Faktúra musí obsahovať všetky náležitosti v zmysle zákona č. 222/2004 Z. z. o dani 
z pridanej hodnoty v znení neskorších predpisov. Prílohou faktúry musí byť zástupcami zmluvných strán, oprávnenými na rokovanie vo veciach technických, ktorí sú uvedení v záhlaví zmluvy, podpísaný preberací protokol.

4. 	Ak faktúra nebude obsahovať náležitosti daňového dokladu alebo ak nebude po stránke vecnej alebo formálnej správne vystavená, Objednávateľ ju vráti Zhotoviteľovi na doplnenie alebo prepracovanie a nová lehota splatnosti začne plynúť dňom doručenia správne vyplnenej alebo prepracovanej faktúry Objednávateľovi.

5. 	V prípade omeškania Objednávateľa so splnením povinností uhradiť faktúru v termíne splatnosti, má Zhotoviteľ nárok na úrok z omeškania vo výške 0,01% z dlžnej sumy za každý aj začatý deň omeškania.

6. Platobná povinnosť Objednávateľa sa považuje za splnenú v deň, keď bude z jeho   bankového účtu poukázaná príslušná platba na účet Zhotoviteľa.
7.  Objednávateľ neposkytuje preddavok, ani zálohovú platbu.

Článok 6
Práva a povinnosti zmluvných strán

1.	Zhotoviteľ:
a)	 je povinný vykonať dielo vo vlastnom mene, na vlastnú zodpovednosť, na vlastné    náklady a s riadnou odbornou starostlivosťou, dodržiavať všetky bezpečnostné 
a protipožiarne opatrenia v zmysle príslušných platných právnych predpisov, noriem a požiadaviek Objednávateľa; 
b)	sa zaväzuje zhotoviť pre Objednávateľa dielo špecifikované v článku 2 odsek 2 tejto zmluvy v dojednanom termíne a odovzdať dielo Objednávateľovi  v lehote a spôsobom ustanoveným v tejto zmluve; 
c)	sa zaväzuje zhotoviť dielo podľa tejto zmluvy s odbornou starostlivosťou, 
pri dodržiavaní všetkých technických noriem a predpisov vzťahujúcich sa na plnenia podľa tejto zmluvy.  Zhotoviteľ sa súčasne zaväzuje zabezpečiť, aby všetky strojné zariadenia použité na zhotovenie diela spĺňali požiadavky bezpečnej prevádzky, ako aj zabezpečiť bezpečný technický stav strojných a technologických zariadení používaných na stavbe. Zhotoviteľ sa musí preukázať platným dokladom o oprávnení uskutočňovať práce, ktoré zodpovedajú predmetu zákazky v rozsahu prílohy č. 2 tejto zmluvy (výkazu výmer)
d)	prehlasuje, že je oboznámený so všetkými technickými normami a predpismi vzťahujúcimi sa na plnenia podľa tejto zmluvy a dielo bude vykonávať v súlade s nimi, pričom v prípade akýkoľvek zmien v týchto technických predpisoch a normách, ktoré sa týkajú plnenia podľa tejto zmluvy, Objednávateľa na ne preukázateľným spôsobom upozorní bez zbytočného odkladu;
e)	zabezpečí dodávku materiálu potrebného na realizáciu diela a jeho dopravu;
f)	sa zaväzuje pri plnení podľa tejto zmluvy použiť materiály, ktoré zodpovedajú podmienkam kvality v zmysle príslušných technických noriem a predpisov. Materiály, ktoré nespĺňajú podmienky kvality v zmysle príslušných technických noriem a predpisov sa Zhotoviteľ zaväzuje odstrániť a nahradiť materiálmi spĺňajúcimi podmienky kvality v zmysle príslušných technických noriem a predpisov na vlastné náklady. Takto vzniknuté škody znáša Zhotoviteľ;
g)	je povinný dodržiavať všetky predpisy tak, aby nedošlo k poškodeniu alebo znehodnoteniu majetku Objednávateľa a ku škodám zapríčineným činnosťou Zhotoviteľa počas vykonávania diela;
h)	je povinný, v prípade spôsobenia škody, uviesť vec na vlastné náklady do pôvodného stavu alebo nahradiť poškodenú vec novou vecou toho istého typu (a ak to nie je možné, vecou najbližšieho podobného typu alebo druhu), pričom nemá nárok na úhradu rozdielu medzi hodnotou novej veci a poškodenej veci v čase pred jej poškodením;
i)	 zabezpečuje bezpečnosť a ochranu zdravia pri práci svojich pracovníkov a bezpečnú prevádzku svojich technických zariadení v priebehu vykonávania diela v zmysle platných právnych predpisov Slovenskej republiky;
j)	zodpovedá za poškodenie alebo zničenie diela alebo jednotlivých častí diela 
až do odovzdania celého diela podľa tejto zmluvy Objednávateľovi. Dňom odovzdania celého diela prechádza nebezpečenstvo škody na vykonanom diele na Objednávateľa. 
k)	je povinný akceptovať režimové opatrenia Obce Priepasné počas zhotovovania diela. 
l)	je povinný odovzdať Objednávateľovi  certifikáty, zhody alebo iné dokumenty na dodané materiály z výkazu výmer ( v prílohe č. 2) najneskôr k dátumu podpisu preberacieho protokolu.

2.	Objednávateľ zabezpečí naloženie, odvoz a uloženie stavebného odpadového, obalového a iného materiálu  vzniknutý pri plnení diela podľa tejto zmluvy v zmysle zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov. Objednávateľ je oprávnený zabezpečiť tieto činnosti u tretích osôb na vlastné náklady.

3.	Objednávateľ sa zaväzuje prevziať od Zhotoviteľa zhotovené dielo za podmienky, 
že dielo je kompletné, odskúšané a bez vád, bolo zhotovené v dojednanom termíne a zaplatiť zaň Zhotoviteľovi cenu dojednanú v článku 4 odsek 1 tejto zmluvy.

Článok 7
Vady diela

1.	Dňom podpísania preberacieho protokolu prechádzajú na Objednávateľa nebezpečenstvá vzniku škody na diele.

2.	Vadou alebo nedorobkom diela sa rozumie odchýlka od kvality, rozsahu a parametrov diela stanovených touto zmluvou a platnými všeobecne záväznými technickými normami a predpismi súvisiacimi s vykonaním stavebných prác tejto zmluvy. 

3.	Zhotoviteľ zodpovedá za to, že stavebné práce v zmysle predmetu plnenia zmluvy 
sú vykonané riadne v súlade so zmluvou a počas záručnej doby budú mať vlastnosti dohodnuté v zmluve. Zhotoviteľ  taktiež zodpovedá za vady, ktoré predmet diela má 
v čase jeho odovzdania, pričom za vady, ktoré sa prejavili po odovzdaní diela, zodpovedá Zhotoviteľ len vtedy, ak boli spôsobené porušením jeho zmluvných povinností.

4.	Zhotoviteľ nezodpovedá za vady diela, ktoré boli spôsobené Objednávateľom a Zhotoviteľ ani pri vynaložení odbornej starostlivosti nemohol zistiť ich nevhodnosť.

5.	Záručná doba diela je 24 mesiacov a začína plynúť odo dňa podpísania preberacieho protokolu. Počas záručnej doby má Objednávateľ právo požadovať a Zhotoviteľ povinnosť bezodplatne odstrániť vady diela.

6.	Objednávateľ sa zaväzuje, že prípadnú reklamáciu vady diela uplatní bezodkladne po jej
	zistení písomne u Zhotoviteľa.

7.	Zhotoviteľ sa zaväzuje, že s odstraňovaním vád diela začne najneskôr do 3 pracovných dní odo dňa doručenia písomnej reklamácie podľa predchádzajúceho odseku.

8.	Na nároky Objednávateľa z vád diela sa vzťahujú primerane ustanovenia Obchodného zákonníka. 

Článok 8
Spoločné a záverečné ustanovenia

1.	Táto zmluva je uzavretá na dobu určitú, a to do zhotovenia diela podľa článku 3 odsek 2 zmluvy.

2.	Pred uplynutím dohodnutej doby trvania zmluvy je možné  zmluvu ukončiť dohodou zmluvných strán, odstúpením od zmluvy, alebo písomnou výpoveďou.

3.	Objednávateľ má právo odstúpiť od tejto zmluvy v prípadoch ustanovených Obchodným zákonníkom ako aj v prípadoch, ak Zhotoviteľ:
a)	bez podstatného dôvodu nezačne práce na diele v zmluvne dohodnutom termíne alebo bezdôvodne preruší práce na diele na viac ako 5 dní,
b)	nebude vykonávať dielo v súlade s touto zmluvou alebo bude zanedbávať plnenie svojich zmluvných povinností spôsobom, ktorý vyvolá u Objednávateľa opodstatnenú obavu, že Zhotoviteľ neplní účel tejto zmluvy v zmluvne dohodnutom termíne.

4.	Túto zmluvu je možné vypovedať Objednávateľom písomnou výpoveďou aj bez uvedenia dôvodu s výpovednou dobou 5 dní. 

5.	Odstúpenie od zmluvy a výpoveď sa považuje za doručenú aj márnym uplynutím odbernej lehoty zásielky uloženej na pošte, ako aj okamihom odmietnutia prevzatia zásielky obsahujúcej výpoveď adresátom. 

6.	V prípade rozhodnutia Zhotoviteľa o zlúčení, splynutí, rozdelení spoločnosti, predaja podniku alebo jeho časti, podania návrhu na začatie konkurzného alebo reštrukturalizačného konania na svoj majetok, jeho vstupe do likvidácie, je Zhotoviteľ povinný písomne oznámiť Objednávateľovi uskutočnenie takejto skutočnosti, a to do 
5 kalendárnych dní odo dňa jej účinnosti, inak zodpovedá za všetky škody z toho vyplývajúce a Objednávateľovi vzniká právo okamžite odstúpiť od tejto zmluvy.

7.	Neplatnosť, neúčinnosť alebo nevymáhateľnosť niektorého z ustanovení zmluvy nemá vplyv na platnosť, účinnosť alebo vymáhateľnosť ostatných ustanovení zmluvy. Ak je niektoré z ustanovení zmluvy neplatné, neúčinné alebo nevymáhateľné alebo sa takým stane neskôr, zaväzujú sa obe zmluvné strany takéto ustanovenie nahradiť iným, ktoré najviac zodpovedá účelu a právnemu významu sledovanému pôvodným ustanovením zmluvy.

8.	Všetky práva a povinnosti zmluvných strán neupravené touto zmluvou sa riadia ustanoveniami Obchodného zákonníka v znení platnom ku dňu podpisu tejto zmluvy a ostatnými príslušnými právnymi predpismi.

9.	Zmluvné strany sa zaväzujú riešiť spory súvisiace s plnením ustanovení tejto zmluvy prednostne rokovaním zástupcov štatutárnych orgánov oboch zmluvných strán. Ak sa rozpor neodstráni dohodou, je ktorákoľvek zo zmluvných strán oprávnená predložiť žalobu na príslušný súd Slovenskej republiky.

10.	Túto zmluvu možno dopĺňať alebo meniť iba písomne, a to na základe dodatku ku zmluve podpísaného oprávnenými zástupcami oboch zmluvných strán.

11.	Táto zmluva podlieha povinnému zverejneniu podľa osobitných predpisov. Zhotoviteľ berie na vedomie povinnosť objednávateľa zverejniť túto zmluvu ako aj jednotlivé faktúry vyplývajúce z tejto zmluvy a svojim podpisom dáva súhlas na zverejnenie tejto zmluvy. Táto zmluva nadobúda účinnosť v súlade s osobitnými právnymi predpismi. 

12.	Táto zmluva je vyhotovená v dvoch rovnopisoch, z ktorých jeden rovnopis obdrží Objednávateľ a jeden rovnopis obdrží Zhotoviteľ.

13.	Zmluvné strany vyhlasujú, že obsah zmluvy je im dostatočne jasný a zrozumiteľný, je prejavom ich slobodnej a vážnej vôle, zmluvu si prečítali, oboznámili sa s jej obsahom 
a na znak súhlasu ju vlastnoručne podpisujú.

14.	Neoddeliteľnou súčasťou tejto zmluvy je:

- Príloha č. 2 – výkaz výmer 
         - Špecifikácia pre výplne otvorov
         - Opisy
          - Doklad o oprávnení uskutočňovať práce, ktoré zodpovedajú predmetu zákazky
          v rozsahu prílohy č. 2 tejto zmluvy (výkazu výmer)

V Priepasnom dňa.................					V  dňa .................

Objednávateľ:						Zhotoviteľ:
DREVOREZ Priepasné, spol. s r.o.				

...................................				                           ........................................
Peter Czere		                                   		   
konateľ						               konateľ